মালদা, ১৫ ফেব্রুয়ারী : ছয় মাসের মাথায় ফের মালদা সফরে আসছেন মুখ্যমন্ত্রী মমতা বন্দ্যোপাধ্যায়। ১৯ ফেব্রুয়ারি মালদায় এসে জেলা প্রশাসনের সঙ্গে একটি পর্যালোচনা-বৈঠক করতে পারেন মুখ্যমন্ত্রী। তৃণমূল কংগ্রেস সভাপতি মোয়াজ্জেম হোসেন জানিয়েছেন, মুখ্যমন্ত্রী মালদহে রাত্রিবাস করবেন কি না তা নিয়ে এখনও নিশ্চিত কোনো তথ্য দলের কাছে আসে নি। মুখ্যমন্ত্রীর সম্ভাব্য মালদহ সফরে অবশ্য দলীয় নেতৃত্বের সঙ্গে বৈঠকের কোনো সম্ভাবনা নেই বলে মোয়াজ্জেম হোসেন জানিয়েছেন।জেলা তৃণমূলের কার্যকরী সভাপতি তথা ইংরেজবাজার পুরসভার ভাইস চেয়ারম্যান দুলাল সরকার বলেন, মুখ্যমন্ত্রীর সম্ভাব্য সফরসূচী নিয়ে রাজ্য নেতৃত্বের সঙ্গেও কথা হয়েছে দলের জেলা নেতৃত্বের। তৃণমূল কংগ্রেস ও প্রশাসন সূত্রে জানা গিয়েছে, ১৯ থেকে ২২ ফেব্রুয়ারি মালদা ,উত্তর ও দক্ষিণ দিনাজপুরে প্রশাসনিক সভা, উপভোক্তাদের বিভিন্ন পরিষেবা প্রদান ও বিভিন্ন প্রকল্পের উদ্বোধন এবং শিলান্যাস করবেন মুখ্যমন্ত্রী। পাশাপাশি, পঞ্চায়েত নির্বাচনের আগে রাজনৈতিক বার্তাও তিনি দেবেন বলে রাজনৈতিক মহল মনে করছে। জেলা প্রশাসন সূত্রে জানা গিয়েছে, জেলাতে প্রায় ১০০০ কোটি টাকার প্রকল্পের উদ্বোধন ও শিলান্যাস মুখ্যমন্ত্রী করবেন। উদ্বোধনের তালিকায় ইংলিশবাজারের যুব আবাস, জেলা নিয়ন্ত্রিত বাজার সমিতির একাধিক গোডাউন, চাঁচলে পানীয়জল প্রকল্প। সেই সঙ্গে ইংরেজি মাদ্রাসা ও হবিবপুরে আইটিআই প্রকল্প সহ বহুবিধ প্রকল্প থাকছে। শিলান্যাসের তালিকায় থাকছে দশটির বেশি কর্মতীর্থ, কালিয়াচক ও সুজাপুরের মাদার অ্যান্ড চাইল্ড হাব, আশাপুরের সাবস্টেশন, হরিশ্চন্দ্রপুরের জল প্রকল্প সহ একগুচ্ছ প্রকল্প। একইভাবে উত্তর ও দক্ষিণ দিনাজপুরে প্রায় শতাধিক প্রকল্পের শিলন্যাস ও উদ্বোধন মুখ্যমন্ত্রী করবেন।মুখ্যমন্ত্রীর আসা-যাওয়া সহ সভাস্থলের নিরাপত্তা নিয়ে প্রস্তুতি শুরু হয়েছে। মালদার এয়ারপোর্ট, বালুরঘাট স্টেডিয়াম ও গঙ্গারমপুর স্টেডিয়ামে হেলিপ্যাড তৈরি করা হয়েছে।